Imtella' Ottubru 15, 2021 L-eredi multi-miljunarju li għamel il-flus mill-bini tal-propjetà, Robert Durst, ingħata sentenza ta' għomru l-ħabs talli qatel lil dik li kienet l-ikbar ħabiba tiegħu. Huwa baqa' jiċħad l-akkużi. Durst instab ħati li fl-2000 qatel lil Susan Berman għax beża' li se tikxef mal-pulizija dak li kienet taf war l-għajbien ta' martu, Kathleen McCormack. McCormack għebet fi New York fl-1982, u huwa maħsub li dak iż-żmien Berman kienet għenet lil Durst biex jostor iċ-ċirkostanzi madwar l-għajbien tagħha. Berman, ġurnalista ta' 55 sena, instabet mejta f'darha f'Beverly Hills, b'tiri ta' arma tan-nar fuq in-naħa ta' wara ta' rasha. Il-pulizija qalu li jemmnu li Durst qatel ukoll żewġ persuni oħra; lil martu u lil raġel li kien ġar tiegħu f'Texas. Waqt programm li xxandar mill-HBO ftit tas-snin ilu, Durst instema' jgħid li "qatilhom kollha". Huwa qal dan meta waqt l-intervista mar fit-toilet u kien għad għandu l-mikrofonu fuqu, fejn instema' jgħid: "What the hell did I do? Il-prosekuturi ddeskrivew lil Durst, li għandu 78 sena, bħala psikopatiku narċissista.